กองสลากมีมติให้หวยฟื้นชีพ
กองสลากฯ เห็นชอบขายหวยงวด 1 มิ.ย. ยืนยันออกรางวัลวันที่ 16 พ.ค. ตามปกติ
29 เม.ย. 2563

นายพชร อนันตศิลป์ อธิบดีกรมสรรพสามิต ในฐานะประธานกรรมการสลากกินแบ่งรัฐบาล เปิดเผยว่า ที่ประชุมคณะกรรมการสลาก เมื่อวันที่ 29 เม.ย.2563 มีมติเห็นชอบให้กลับมาขายสลากตามปกติ ในงวดวันที่ 1 มิ.ย.2563 หลังจากที่ หยุดการขายมา 3 งวด คือ 16 เม.ย.2563 , 2 พ.ค.2563 และ 16 พ.ค.2563 และ ไม่มีมติให้เลื่อนการออกรางวัลในงวด 1 เม.ย.2563 ที่จะออกรางวัลในวันที่ 16 พ.ค.2563 นี้ ออกไปอีก
ทั้งนี้ กองสลากเห็นความร่วมกันว่าสถานการณ์ตอนนี้ สามารถขายสลากได้ตามปกติแล้ว ติดเรื่องเดียวคือ การขายข้ามเขต ซึ่งการปกครองส่วนพื้นที่ในแต่ละจังหวัด จะรับไปดู แลออกใบอนุญาตให้ผู้ค้า ที่ไม่มีความเสี่ยงสามารถเดินทางข้ามจังหวัด เพื่อขายสลากได้
นายพชร กล่าวว่า กองสลากจะเร่งประชาสัมพันธ์ให้ผู้ค้าที่จะจองซื้อสลากในงวดวันที่ 1 มิ.ย.2563 ทุกคนทราบว่าในสถานการณ์ปัจจุบัน การซื้อขาย อาจจะยังไม่กลับสู่ภาวะปกติ การรับสลากไปขายอาจมีความเสี่ยง ขายไม่หมด ดังนั้น จึงขอให้มีความระมัดระวัง รวมทั้ง ออกข้อแนะนะผู้ซื้อ ให้ซื้อสลากจากผู้ขาย ที่มีการใส่หน้ากาก มีเจลล้างมือ มีผ้าคลุมแผง เพื่อลดความเสี่ยงติดโควิด-19 ซึ่งหลังจากนี้ กองสลากจะส่งชุดตัวอย่างให้ผู้ค้าทุกราย